Document ID: 32014R0771

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 771/2014 ΤΗΣ ΕΠΙΤΡΟΠΉΣ
της 14ης Ιουλίου 2014
σχετικά με τη θέσπιση κανόνων σύμφωνα με τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας και Αλιείας όσον αφορά το υπόδειγμα για τα επιχειρησιακά προγράμματα, τη δομή των προγραμμάτων αντιστάθμισης του πρόσθετου κόστους με το οποίο επιβαρύνονται οι οικονομικοί φορείς κατά την αλίευση, καλλιέργεια, μεταποίηση και εμπορία ορισμένων αλιευτικών προϊόντων και προϊόντων υδατοκαλλιέργειας από τις εξόχως απόκεντρες περιοχές, το υπόδειγμα για τη διαβίβαση δημοσιονομικών στοιχείων, το περιεχόμενο των εκθέσεων εκ των προτέρων αξιολόγησης και τις ελάχιστες απαιτήσεις για το σχέδιο αξιολόγησης που πρέπει να υποβληθούν στο πλαίσιο του Ευρωπαϊκού Ταμείου Θάλασσας και Αλιείας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως τα άρθρα 18 παράγραφος 3, 72 παράγραφος 3, 98 παράγραφος 2, και 115 παράγραφος 1,
Εκτιμώντας τα ακόλουθα:
(1)
Για να διασφαλιστούν ενιαίοι όροι εφαρμογής του κανονισμού (ΕΕ) αριθ. 508/2014, είναι αναγκαίο να θεσπιστούν διατάξεις για τον καθορισμό:
-
του υποδείγματος για την παρουσίαση των επιχειρησιακών προγραμμάτων που αφορούν μέτρα που πρόκειται να συγχρηματοδοτηθούν από το Ευρωπαϊκό Ταμείο Θάλασσας και Αλιείας («ΕΤΘΑ»),
-
της δομής των προγραμμάτων αντιστάθμισης του πρόσθετου κόστους με το οποίο επιβαρύνονται οι οικονομικοί φορείς κατά την αλίευση, καλλιέργεια, μεταποίηση και εμπορία ορισμένων αλιευτικών προϊόντων και προϊόντων υδατοκαλλιέργειας από τις εξόχως απόκεντρες περιοχές που αναφέρονται στο άρθρο 349 της ΣΛΕΕ («προγράμματα αντιστάθμισης»),
-
του υποδείγματος για τη διαβίβαση από τα κράτη μέλη δημοσιονομικών στοιχείων που αφορούν την πρόβλεψη του ποσού για το οποίο αναμένεται να καταθέσουν αιτήσεις πληρωμών,
-
των στοιχείων που πρέπει να περιέχονται σε εκθέσεις σχετικά με την εκ των προτέρων αξιολόγηση των επιχειρησιακών προγραμμάτων, και
-
των ελάχιστων απαιτήσεων για τα σχέδια σχετικά με την αξιολόγηση των επιχειρησιακών προγραμμάτων κατά τη διάρκεια της περιόδου προγραμματισμού.
(2)
Οι διατάξεις αυτές συνδέονται στενά μεταξύ τους δεδομένου ότι αφορούν διαφορετικές πτυχές του περιεχομένου και της παρουσίασης των επιχειρησιακών προγραμμάτων και των προγραμμάτων αντιστάθμισης που πρέπει να υποβάλλονται από τα κράτη μέλη στο πλαίσιο του ΕΤΘΑ. Προκειμένου να εξασφαλισθεί η αναγκαία συνοχή μεταξύ αυτών των διατάξεων, οι οποίες θα πρέπει να τεθούν σε ισχύ ταυτόχρονα, και να διευκολυνθεί η εφαρμογή τους από τη διαχειριστική αρχή, είναι επιθυμητό αυτές να συμπεριληφθούν στον παρόντα κανονισμό.
(3)
Τα δεδομένα κάθε τμήματος του επιχειρησιακού προγράμματος θα πρέπει να παρουσιάζονται εναρμονισμένα στο υπόδειγμα που προορίζεται για τα επιχειρησιακά προγράμματα. Αυτό είναι αναγκαίο για να εξασφαλίζεται ότι τα στοιχεία έχουν συνέπεια, είναι συγκρίσιμα και, εφόσον χρειάζεται, μπορούν να αθροίζονται.
(4)
Το υπόδειγμα για τα επιχειρησιακά προγράμματα θα αποτελέσει τη βάση για την ανάπτυξη του συστήματος ηλεκτρονικής ανταλλαγής δεδομένων, που αναφέρεται στο άρθρο 74 παράγραφος 4 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (2) όσον αφορά τα επιχειρησιακά προγράμματα. Ως εκ τούτου, το εν λόγω υπόδειγμα θα πρέπει να καθορίζει τον τρόπο εισαγωγής των δεδομένων των επιχειρησιακών προγραμμάτων στο σύστημα ηλεκτρονικής ανταλλαγής δεδομένων. Ωστόσο, αυτό δεν θα πρέπει να επηρεάζει την τελική παρουσίαση των επιχειρησιακών προγραμμάτων ούτε την παρουσίαση του κειμένου και των πινάκων, δεδομένου ότι το σύστημα ηλεκτρονικής ανταλλαγής δεδομένων θα πρέπει να επιτρέπει διαφορετικούς τρόπους δομής και παρουσίασης των δεδομένων που έχουν εισαχθεί στο σύστημα αυτό.
(5)
Το υπόδειγμα για την παρουσίαση των επιχειρησιακών προγραμμάτων πρέπει να αντανακλά το περιεχόμενο του επιχειρησιακού προγράμματος που αναφέρεται στο άρθρο 18 του κανονισμού (ΕΕ) αριθ. 508/2014 και στο άρθρο 27 του κανονισμού αριθ. 1303/2013. Για να εξασφαλιστούν ενιαίοι όροι για την εισαγωγή δεδομένων, το υπόδειγμα θα πρέπει να καθορίζει τις τεχνικές προδιαγραφές κάθε πεδίου του συστήματος ηλεκτρονικής ανταλλαγής δεδομένων. Επιπλέον των δομημένων δεδομένων, το υπόδειγμα θα πρέπει να προβλέπει τη δυνατότητα υποβολής μη δομημένων δεδομένων υπό τη μορφή υποχρεωτικών ή μη παραρτημάτων. Για τα παραρτήματα αυτά δεν είναι απαραίτητο να καθοριστούν τεχνικές προδιαγραφές.
(6)
Το άρθρο 72 του κανονισμού (ΕΕ) αριθ. 508/2014 προβλέπει ότι τα κράτη μέλη υποβάλλουν στην Επιτροπή πρόγραμμα αντιστάθμισης του πρόσθετου κόστους με το οποίο επιβαρύνονται οι οικονομικοί φορείς κατά την αλίευση, καλλιέργεια, μεταποίηση και εμπορία ορισμένων αλιευτικών προϊόντων και προϊόντων υδατοκαλλιέργειας από τις εξόχως απόκεντρες περιοχές που αναφέρονται στο άρθρο 349 της ΣΛΕΕ.
(7)
Σύμφωνα με το άρθρο 73 του κανονισμού (ΕΕ) αριθ. 508/2014, τα εν λόγω προγράμματα αντιστάθμισης θα πρέπει επίσης να περιλαμβάνουν πληροφορίες σχετικά με τις κρατικές ενισχύσεις που χορηγούνται από τα κράτη μέλη υπό τη μορφή πρόσθετης χρηματοδότησης για την υλοποίηση των προγραμμάτων αντιστάθμισης.
(8)
Η δομή του προγράμματος αντιστάθμισης θα πρέπει να διασφαλίζει τη συνέπεια και ποιότητα των πληροφοριών, ελάχιστο επίπεδο λεπτομέρειας και τυποποιημένη μορφή. Επιπλέον, πρέπει να είναι δυνατή η συγκρισιμότητα μεταξύ των σχετικών περιοχών καθώς και μεταξύ των ετών εφαρμογής.
(9)
Η δομή του προγράμματος αντιστάθμισης θα πρέπει να περιλαμβάνει ανάλυση ανά εξόχως απόκεντρη περιοχή του καταλόγου των επιλέξιμων προϊόντων αλιείας και υδατοκαλλιέργειας και τον τύπο των οικονομικών φορέων που αναφέρονται στο άρθρο 70 του κανονισμού (ΕΕ) αριθ. 508/2014.
(10)
Η δομή του προγράμματος αντιστάθμισης θα πρέπει να περιλαμβάνει επίσης το επίπεδο αντιστάθμισης που υπολογίζεται σύμφωνα με το άρθρο 71 του κανονισμού της Επιτροπής (ΕΕ) αριθ. 508/2014.
(11)
Στο άρθρο 98 του κανονισμού (ΕΕ) αριθ. 508/2014 προβλέπεται ότι τα κράτη μέλη διαβιβάζουν στην Επιτροπή πρόβλεψη του ποσού για το οποίο αναμένεται να καταθέσουν αιτήσεις πληρωμών για το τρέχον και για το επόμενο οικονομικό έτος.
(12)
Το υπόδειγμα που πρέπει να χρησιμοποιείται από τα κράτη μέλη κατά την υποβολή της εν λόγω πρόβλεψης θα πρέπει να διασφαλίζει ότι διατίθενται εγκαίρως εναρμονισμένες πληροφορίες στην Επιτροπή, ώστε να καθίσταται δυνατή η προστασία των οικονομικών συμφερόντων της Ένωσης, να προβλέπονται τα μέσα για την αποτελεσματική εφαρμογή του προγράμματος και να διευκολύνεται η δημοσιονομική διαχείριση.
(13)
Σύμφωνα με το άρθρο 55 του κανονισμού (ΕΕ) αριθ. 1303/2013, τα κράτη μέλη οφείλουν να προβαίνουν σε εκ των προτέρων αξιολογήσεις για τη βελτίωση της ποιότητας του σχεδιασμού κάθε προγράμματος. Το άρθρο 55 παράγραφος 2 του κανονισμού (ΕΕ) αριθ. 1303/2013 απαιτεί οι εν λόγω εκ των προτέρων αξιολογήσεις να υποβάλλονται στην Επιτροπή ταυτόχρονα με το πρόγραμμα, συνοδευόμενες από συνοπτική παρουσίαση. Τα στοιχεία που πρέπει να περιέχονται στις εκθέσεις εκ των προτέρων αξιολόγησης σύμφωνα με το άρθρο 115 παράγραφος 1 του κανονισμού (ΕΕ) αριθ. 508/2014 θα πρέπει να επιτρέπουν την απαραίτητη εναρμόνιση των δεδομένων, ώστε να είναι σε θέση η Επιτροπή να προβαίνει σε σύνθεση των εκ των προτέρων εκθέσεων σε επίπεδο Ένωσης, όπως προβλέπεται στο άρθρο 118 του κανονισμού (ΕΕ) αριθ. 508/2014.
(14)
Σύμφωνα με το άρθρο 56 του κανονισμού (ΕΕ) αριθ. 1303/2013, θα καταρτισθεί από τη διαχειριστική αρχή σχέδιο για την αξιολόγηση του επιχειρησιακού προγράμματος κατά τη διάρκεια της περιόδου προγραμματισμού. Το άρθρο 18 παράγραφος 1 στοιχείο ι) του κανονισμού (ΕΕ) αριθ. 508/2014 ορίζει ότι το σχέδιο αξιολόγησης πρέπει να περιλαμβάνεται στα επιχειρησιακά προγράμματα. Οι ελάχιστες απαιτήσεις για το σχέδιο αξιολόγησης θα πρέπει να δίνουν τη δυνατότητα στην Επιτροπή να ελέγχει εάν οι δραστηριότητες αξιολόγησης και οι πόροι που προβλέπονται στο σχέδιο είναι ρεαλιστικές και εάν θα επιτρέψουν στα κράτη μέλη να συμμορφωθούν με τις απαιτήσεις αξιολόγησης που αναφέρονται στο άρθρο 54 παράγραφοι 1 και 2 και στο άρθρο 56 παράγραφοι 2 και 3 του κανονισμού (ΕΕ) αριθ. 1303/2013.
(15)
Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, ώστε να διασφαλιστεί η ταχεία εφαρμογή των μέτρων που προβλέπει.
(16)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Ταμείου Θάλασσας και Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Παρουσίαση του περιεχομένου των επιχειρησιακών προγραμμάτων
Το περιεχόμενο του επιχειρησιακού προγράμματος που περιγράφεται στο άρθρο 18 του κανονισμού (ΕΕ) αριθ. 508/2014 παρουσιάζεται σύμφωνα με το υπόδειγμα που παρατίθεται στο παράρτημα I του παρόντος κανονισμού.
Άρθρο 2
Δομή του προγράμματος αντιστάθμισης για τις εξόχως απόκεντρες περιοχές
Η δομή του προγράμματος αντιστάθμισης για τις εξόχως απόκεντρες περιοχές που προβλέπεται στο άρθρο 72 του κανονισμού (ΕΕ) αριθ. 508/2014 καθορίζεται στο παράρτημα II του παρόντος κανονισμού.
Άρθρο 3
Υπόδειγμα για τη διαβίβαση των δημοσιονομικών στοιχείων
Κατά την υποβολή δημοσιονομικών στοιχείων στην Επιτροπή σύμφωνα με το άρθρο 98 του κανονισμού (ΕΕ) αριθ. 508/2014, τα κράτη μέλη χρησιμοποιούν το υπόδειγμα που παρατίθεται στο παράρτημα III του παρόντος κανονισμού.
Άρθρο 4
Περιεχόμενο της εκ των προτέρων αξιολόγησης
Η εκ των προτέρων αξιολόγηση που αναφέρεται στο άρθρο 55 του κανονισμού (ΕΕ) αριθ. 1303/2013 επισυνάπτεται στο επιχειρησιακό πρόγραμμα υπό τη μορφή έκθεσης η οποία περιλαμβάνει τα ακόλουθα στοιχεία:
α)
συνοπτική περίληψη στα αγγλικά·
β)
συνοπτική περίληψη στη γλώσσα ή στις γλώσσες του συναφούς κράτους μέλους·
γ)
τα ειδικά στοιχεία που ορίζονται στο παράρτημα IV του παρόντος κανονισμού.
Άρθρο 5
Ελάχιστες απαιτήσεις για το σχέδιο αξιολόγησης
Οι ελάχιστες απαιτήσεις για το σχέδιο αξιολόγησης που προβλέπεται στο άρθρο 56 του κανονισμού (ΕΕ) αριθ. 1303/2013 ορίζονται στο σημείο 10 του παραρτήματος I του παρόντος κανονισμού.
Άρθρο 6
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουλίου 2014.

Labels: 7
8
6
12
15